DA dien klagtes in teen Gupta-maatskappyeAjay en Atul Gupta (Foto: ANA) Die DA het vanoggend by die Kaapstad-Sentraal-polisiestasie bedrogverwante klagtes ingedien teen verskeie maatskappye en individue wat hegte bande met die omstrede Gupta-sakefamilie gehad het of steeds het. Dit volg op ’n bevinding deur die swart bemagtigingstribunaal teen die maatskappye Trillian (’n beleggingsmaatskappy wat ooreenkomste met Eskom aangegaan het), en Tegeta en Optimum (wat albei steenkool aan Eskom verskaf het) dat hulle almal gelieg het oor hul swart bemagtigingskrediete en gevolglik miljarde rand se inkomste onwettig bekom het. Die maatskappye het deur die bank voordelige handelsposisies bekom deur voor te gee hulle is klein maatskappye met ’n groot mate van swart Suid-Afrikaanse aandeelhouding, terwyl hulle eintlik redelike groot maatskappye met ’n beduidende mate van Gupta-beheer of Gupta-verwante beheer was. Die DA se optrede kom te midde van geen waarneembare vordering deur die Nasionale Vervolgingsgesag (NVG) onder die nuwe leiding van adv. Shamila Batohi om staatskapers te ondersoek of aan te kla die afgelope paar maande nie. Die DA-LP’s Natasha Mazzone, Dean Macpherson en Mat Cuthbert het dus ook klagtes ingedien teen die Eskom-magshebbers Anoj Singh, Prish Govender en Edwin Mabelane, sowel as die ouditeur Simone Mitchell van BEE Matrix, en Tebogo Leballo, vir meineed. Al bogenoemdes het onjuiste inligting oor die bemagtigingskrediete van die drie tersaaklike maatskappye verskaf – Leballo onder eed. Namens die DA het Macpherson gesê die party sal sorg dat alle staatskapers aan die pen ry.